עידן עופר

[250px|ממוזער|עידן עופר (משמאל) יחד עם [משה קפלינסקי (במרכז) ושי אגסי (מימין), מחזיקים במפתחות למכונית החשמלית שלהם, ינואר 2012]]
**עידן עופר** (נולד ב-2 באוקטובר 1955) הוא איש עסקים ומיליארדר ישראלי המחזיק בחברת "לינב החזקות" וחברת "אנסוניה" הסינגפורית. כיהן כיו"ר הדירקטוריון של החברה לישראל ויו"ר צים. הונו מוערך על ידי מגזין "פורבס" (ינואר 2026) בכ-40.2 מיליארד דולר, מקום 49 בעולם.

עופר אחד מהבעלים של קבוצת הכדורגל אתלטיקו מדריד ומחזיק ב-33% ממניות המועדון וכמו כן הוא מהבעלים של קבוצת הכדורגל פמליקאו ומחזיק ב-85% ממניות המועדון.

## ביוגרפיה
עופר נולד לאביבה ולסמי עופר וגדל בחיפה. בעת שירותו בצה"ל שימש סגן-מפקד דבור בחיל הים. הוא סיים תואר ראשון בכלכלה וספנות באוניברסיטת חיפה ותואר שני במנהל עסקים מבית הספר לעסקים של לונדון.

עופר פעל בתחום הספנות, בין היתר בהונג קונג ובסינגפור, היה ליו"ר הדירקטוריון של החברה לישראל, חברת החזקות אותה רכשו האחים עופר ממשפחת אייזנברג. לתפקיד זה התמנה בשנת 1999. עם כניסתו של עופר לחברה לישראל, הגביר את פעילותה של החברה במזרח הרחוק והוביל את התרחבותה הגלובלית של החברה. החברה החלה לפעול גם בתחום תחנות הכוח בדרום אמריקה ובתעשיית הרכב בסין. ב-1 ביולי 2010 פרש מתפקידו כיו"ר החברה לישראל, אך נשאר דירקטור בחברה, ואותו החליף בתפקיד אמיר אלשטיין. עופר שימש כיו"ר צים, חברת ספנות הנשלטת על ידי החברה לישראל, תפקיד ממנו פרש בדצמבר 2009 ובו החליף אותו ניר גלעד.

עופר הוא בעל השליטה ב"מילניום השקעות אלעד". עופר השקיע בעבר גם בחברת "בטר פלייס", שהקימה תשתיות תפעול ותמיכה עבור כלי רכב חשמליים, אותה הקים יחד עם יזם ההיי-טק, שי אגסי ונסגרה ב-2013. כמו כן, כיהן כיו"ר זמני של בנק המזרחי המאוחד.

נשוי לבתיה עופר, ואב לשישה. עופר מחלק את זמנו בין לונדון שבאנגליה, ליישוב ארסוף שבישראל.

אחיו הגדול הוא איש העסקים אייל עופר, אביו היה המיליארדר סמי עופר ודודיו היו ניצב (בדימ') דוד עופר ויולי עופר.

## פילנתרופיה
עופר פועל לקידום תחומי החינוך והמנהיגות, הבריאות, אמנות וחברה משותפת בישראל ובעולם דרך הקרן המשפחתית.

### פעילות פילנתרופית בישראל
עופר הוא מייסד קרן משפחת עידן ובתיה עופר, הפועלת בתחומים חברתיים רבים בישראל. הקרן תרמה בישראל, בין השאר, לפרויקטים הבאים:

בשנת 2021 תרמה הקרן לספריה הלאומית בירושלים.

בשנת 2022, תרמו בני הזוג עופר את אגף האמנות בקמפוס החדש בבצלאל.

בנוסף, תרמה הקרן לבית החולים איכילוב בתל אביב, בו ממוקם מכון הלב על שם סמי עופר ז"ל וכן לחקר הסרטן דרך תמיכה במחקרה פורץ הדרך של פרופ' סצ'י פיינארו.

מאז שנת 2023 עופר תרם שמונה מיליון ש"ח לארגון הישראלי "אחים לנשק", בנוסף לתרומה של 15 מיליון ש"ח מחברות שבשליטתו.

### פעילות פילנתרופית בעולם
עופר תרם למוזיאון היהודי בלונדון וכן להקמת בניין על שם סמי עופר בבית הספר לעסקים London Business School בו למד.

בנוסף מקדם עופר דרך חברת EPS מקדם מלגות ללימודי ימאות בסינגפור.

בשנת 2023 יזמה הקרן את סיבסוד עלות הכניסה של צעירים לתערוכות באקדמיה המלכותית לאומנויות בלונדון.

### פעילות למען חיים משותפים בישראל
עופר מקדם חזון של חיים משותפים במדינת ישראל, ובמסגרת זו מקודמים 4 פרויקטים מרכזיים דרך הקרן:

1. **תוכנית המנהיגות על שם סלמן חבקה ז"ל**: פיתוח מנהיגות צעירה בקהילה הדרוזית לזכרו של סא"ל סלמן חבקה, מפקד גדוד 53 של חטיבה 188 ממושב יאנוח–ג'ת. במהלך אירועי ה־7 באוקטובר שחרר חבקה עשרות מבני קיבוץ בארי ונפל בקרב בעזה. התכנית, אשר נחנכה בנובמבר 2024, מעניקה מלגות לימוד מלאות במהלך לימודי התואר הראשון למועמדים צעירים מהעדה הדרוזית, בדגש מיוחד על נשים. ביום הזיכרון התשפ"ה התקיים מפגש של המשתתפים בה עם נשיא המדינה, אשת נשיא המדינה, משפחתו של חבקה ועידן ובתיה עופר.

2. **תוכנית "דור חדש"** עם מרכז פרס לשלום ולמנהיגות, שמכשירה בני נוער יהודים וערבים מהפריפריה הגיאוגרפית והחברתית להיות יזמים חברתיים.

3. **תוכנית המנהיגות על שם עידן ובתיה עופר ב[[אוניברסיטת הרווארד]]:** במסגרת שיתוף פעולה עם בית הספר לממשל באוניברסיטת הרווארד, מוענקות מלגות ייחודיות המיועדות לסטודנטים יהודים וערבים מישראל, מתוך חזון לקדם דיאלוג וחיים משותפים ומתוך רצון לפתח את הדור הבא של המנהיגות במזרח התיכון.

במשך כעשר שנים היו בתיה ועידן עופר חברים בוועדה המייעצת של בית הספר לממשל באוניברסיטת הרווארד. הם ייסדו את תוכנית מנהיגות על שם סמי עופר בבית הספר למנהיגות באוניברסיטת הרווארד. באוקטובר 2023 התפטרו במחאה על תגובתה הרפה של נשיאת האוניברסיטה, פרופ' קלודין גיי. האחרונה לא גינתה את המכתב של 30 ארגוני סטודנטים שהטילו את האחריות הבלעדית למלחמה על מדינת ישראל. בעקבות זאת, הזוג משך את התחייבות לתרום לאוניברסיטת הרווארד מיליוני דולרים.

## החזקות
* לינב החזקות - חברת החזקות
** לינב ספנות
* אקס.טי. הולדינגס - חברת החזקות בשותפות עם אודי אנג'ל.
** אקס.טי. השקעות
*** אקס.טי. היי-טק אינוביישנס
*** אקס.טי. ניהול
**** אקס.טי. ספנות
**** אקס.טי. תעופה
* אנסוניה - חברה סינגפורית
** קנון הולדינגס - חברת החזקות שפוצלה מהחברה לישראל
*** או.פי.סי אנרגיה - חברה העוסקת בהקמה ותפעול של תחנות כוח ומתקני ייצור חשמל בישראל.
*** מילניום השקעות אלעד - (80%)
**** החברה לישראל הפועלת בענפי הכימיקלים והזיקוק והחקלאות הימית.
***** ICL (בעבר כימיקלים לישראל) - חברה ציבורית העוסקת בהחזקת חברות המפיקות אשלג, כימיקלים, פוספטים ודשנים, פודטק ואגרוטק.
*בפברואר 2023 מכר עופר באמצעות החברה לישראל את אחזקותיו בבז"ן לדייוויד פדרמן.

### ספורט
עופר מחזיק בכ-33% במניות בקבוצת הכדורגל אתלטיקו מדריד, וכן בכ-85% במניות בקבוצת הכדורגל פמליקאו מפורטוגל.

ב-11 באפריל 2025, רכשה חברת קוונטום פסיפיק (Quantum Pacific) כ-43% ממניות חברת Abarca Sports, המנהלת את קבוצת הרכיבה המקצוענית "מוביסטאר" (Movistar Team). השקעה זו, הכוללת את קבוצות הגברים, הנשים, הגראבל וה-e-sports של המועדון, הצטרפה לפורטפוליו אחזקות הספורט של עופר.

## ביקורת
עופר נתון לביקורת בישראל בגלל התחמקות ממיסים על ידי מעברו ללונדון, בגלל זיהום ממפעלו ובשל אורח חייו המפואר. בשנת 2014 פורסם תחקיר בתוכנית "עובדה" שטען כי עופר שכר לכאורה את חברת הריגול הישראלית בלאק קיוב עבור איסוף מידע שלילי נגד בוררים רגולטורים פוליטיקאים, כולל נגד שר האוצר יאיר לפיד במטרה להשפיע על מדיניות המס.

## קישורים חיצוניים

* 
* רביב דרוקר ועפר שלח, להיות עידן עופר - מתוך "שישי", באתר נענע10, 17 באוקטובר 2008 

## הערות שוליים

קטגוריה:משפחת עופר
קטגוריה:דירקטורים ישראלים
קטגוריה:אנשי עסקים ישראלים
קטגוריה:מנהלים ישראלים
קטגוריה:יו"ר צים
קטגוריה:החברה לישראל
קטגוריה:יושבי ראש בנק מזרחי טפחות
קטגוריה:אנשי עסקים ישראלים בתחום הספנות
קטגוריה:מיליארדרים ישראלים
קטגוריה:בוגרי בית הספר לעסקים של לונדון
קטגוריה:ישראלים שהיגרו לממלכה המאוחדת
קטגוריה:בוגרי אוניברסיטת חיפה
קטגוריה:ארסוף: אישים
קטגוריה:אישים ממוצא יהודי-רומני
קטגוריה:ישראלים שנולדו ב-1955